S-60/2010

Mál þetta, sem þingfest var í dag og dómtekið samdægurs, er höfðað með ákæru lögreglustjórans á Selfossi, dagsettri 2. febrúar 2010, á hendur X og Z, kt. 000000-0000, Selfossi,

„fyrir þjófnað úr verslun Olís á Selfossi að kvöldi fimmtudagsins 23. ágúst 2007

I.

gegn ákærða Z

með því að hafa, kl. 19:08, sem starfsmaður verslunarinnar rétt út um bílalúgu til óþekkts aðila tvö karton af Winston sígarettum að óþekktu verðmæti án þess að taka við greiðslu fyrir vöruna.

II.

gegn ákærða Z

með því að hafa kl. 19:59, sem starfsmaður verslunarinnar, rétt út um bílalúgu til óþekkts aðila eina diet kók og einn pakka af Salem light sígarettum, samtals að verðmæti kr. 743 án þess að taka við greiðslu fyrir vörurnar.

III.

gegn ákærða Z

með því að hafa, kl. 20:03, sem starfsmaður verslunarinnar, rétt út um bílalúgu til meðákærðu X eina flösku af kóki, tekið við ökuskírteini hennar, rennt því í kortalesarann og tekið óþekkta upphæð peninga úr afgreiðslukassanum og afhent meðákærðu.

IV.

gegn ákærðu X

með því að hafa, á sama tíma og í ákærulið III greinir, tekið við einni flösku af kóki og óþekktri upphæð peninga úr afgreiðslukassa verslunarinnar af meðákærða Z eftir að hafa afhent honum ökuskírteini sem greiðslukort.

Teljast brot ákærðu samkvæmt öllum ákæruliðum varða við 1. mgr. 244. gr. almennra hegningarlaga nr. 19/1940.

Þess er krafist að ákærðu verði dæmd til refsingar og til greiðslu alls sakarkostnaðar.“

Ákærði, Z, kom fyrir dóminn við þingfestingu málsins og játaði sök. Ekki er vitað hvar ákærðu X er að finna og var þáttur ákærða Z skilinn frá máli nr. S-53/2010. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða, sem óskaði ekki eftir skipun verjanda, hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar og kvað langt um liðið frá því brotin áttu sér stað.

Við ákvörðun refsingar verður að líta til þess hversu miklir hagsmunir voru í húfi, játningar ákærða, ungs aldurs hans og sakaferils. Þar sem um smáræði er að tefla og með tilliti til þess að á þessum tíma hafði ákærða ekki verið gerð refsing áður fyrir auðgunarbrot, verður litið til 256. gr. almennra hegningarlaga nr. 19/1940. Verður ákærða því ekki gerð þyngri refsing í máli þessu en sektir.

Mál þetta var kært til lögreglu með bréfi E-kk-ef B-kk-ef, fyrir hönd Olíuverslunar Íslands, þann 16. október 2007. Kemur fram í bréfinu að ákærði hafi viðurkennt þjófnaðinn á vörum og peningum þann 23. ágúst 2007. Þann 13. október 2009 hafði lögreglan símasamband við vitnið A og var hann inntur eftir atvikinu. Þann sama dag tók lögreglan skýrslu af ákærða sem játaði brotin. Aftur var tekin lögregluskýrsla af ákærða 21. október 2009 þar sem hann játaði brotin. Þann 30. október 2009 var lögregluskýrsla tekin af ákærðu X en hún neitaði að tjá sig um sakarefnið.

Samkvæmt 1. tl. 1. mgr. 81. gr. almennra hegningarlaga fyrnast sakir á tveimur árum, þegar ekki liggur þyngri refsing við broti en eins árs fangelsi eða refsing sú, sem til er unnið, fer ekki fram úr sektum. Samkvæmt 1. mgr. 82. gr. hefst fyrningarfrestur á þeim degi, er refsiverðum verknaði eða refsiverðu athafnaleysi lauk. Í máli þessu hófst því fyrningarfrestur 23. ágúst 2007. Lögregla hóf rannsókn í máli þessu í október 2009 og verður því að telja að málið hafi þá verið fyrnt. Af þeim sökum ber að sýkna ákærða af ákæru þessari.

Enginn sakarkostnaður hlaust af máli þessu.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði X er sýkn í máli þessu.

Á-kvk-nf G-kvk-nf.